TURISTIČKA ZAJEDNICA GRADA SKRADINA

TRG MALE GOSPE 3

22 222 SKRADIN

16.06.2017.

**8. SJEDNICA VIJEĆA TURISTIČKE ZAJEDNICE GRADA SKRADINA**

**ZAPISNIK**

Sjednica započinje u 10.00 sati u zgradi Gradske uprave grada Skradina.

Nazočni su:

Darko Vidić, Barbara Horvat, Miro Žura, Goran Marčić, Marija Kovilić, Ivica Skorić, Zdravko Pulić, Marija Petrović.

Sjednici su nazočni i Damir Nakić- direktor Ureda TZG Skradina, Antonijo Brajković- gradonačelnik, predsjednik TZG Skradina i Katarina Šošić- zapisničar.

Predsjednik je nakon pozdravljanja nazočnih utvrdio kvorum potreban za rad sjednice te predložio Dnevni red.

Dnevni red je jednoglasno usvojen i glasi:

**DNEVNI RED:**

1. Verifikacija zapisnika sa 7. sjednice Vijeća TZG Skradina

2. Usvajanje godišnjeg financijskog izvješća TZ Grada Skradina za 2016. godinu

3. Usvajanje Izvješća o radu direktora i Turističkog ureda TZG Skradina za 2016.

4. Turistička sezona 2017.

5. Ostalo

RASPRAVA I ODLUČIVANJE

Točka 1.

Zapisnik

Predsjednik je kazao da je zapisnik dostavljen zajedno s materijalima za sjednicu te pozvao nazočne da ukoliko netko ima dopunu ili primjedbu se javi za riječ.

Marija Kovilić navodi da u zapisniku nije navedeno kako je naglasila mogućnost da se vlasnici kuća za odmor informiraju, na način da se sve pozove na edukaciju u svezi s mogućnošću financiranja iz EU fondova, te njezin prijedlog da se organizira edukacija kojom bi se lokalno stanovništvo poticalo na gradnju kuća za odmor na širem području grada kako bi se povećali kapaciteti i proširila ponuda.

Primjedba je usvojena te se unosi u zapisnik 7. sjednice, a nakon toga je zapisnik jednoglasno usvojen.

Točka 2.

Usvajanje godišnjeg financijskog izvješća za 2016. godinu

Predsjednik je kazao da je prijedlog godišnjeg financijskog izvješća i Izvješća o radu direktora i turističkog ureda dostavljen na uvid i dao riječ direktoru.

Damir Nakić je po stavkama podnio izvješće i objašnjenja o svakoj pojedinačnoj stavci.

Kad se izvrši usporedba sa ostvarenjem plana možemo zaključiti da je isti ostvaren bez većih odstupanja.

Nakon uvodnog izlaganja direktora predsjednik otvara raspravu.

Ivica Skorić želi postaviti pitanje u svezi stavke cikloturizma, te želi kratko izvješće o tom projektu i odgovor na pitanje što je to uopće cikloturizam?

Marija Skorić se također javlja s pitanjem u svezi iste stavke te pita kad će biti gotovi materijali koji će se moći dati gostima.

Direktor odgovara kako je ugovor potpisan sa TZŽ Županije o ovom projektu, te da je dio i izrada brošure i označavanje naših staza, a ima ih 5 prijavljenih. U dvije godine od kada traje projekt snimljene su staze i ovaj projekt je jedan od ključnih projekata koje TZŽ provodi. Dakle, on je u tijeku i provodi se po fazama.

Ivica Skorić naglašava da ne zna je li dobro shvatio, ali da je smatrao da kad smo već sudjelovali u jednom projektu da ga imamo kroz jednu veličinu u županiji, jer ne mogu voziti 5 kilometara pa uzeti jednu drugu, pa ići tamo na desetu, nego treba biti jedna županijska aktivnost u kojemu će sve karte biti jednake.

Direktor pojašnjava kakve su upravo takve, jedinstvene ciklo karte u planu, te se njihova izrada očekuje u sklopu ovog projekta.

Ivica Skorić želi dati prijedlog da vijećnici dobiju odmah materijale što se izradilo, kako bi to bio i pokazatelj, na neki način da radimo.

Miro Žura naglašava kako cikloturizam ne podrazumijeva samo označavanje staze već i uključivanje stručnog tima u svezi s tim, i pitao dali na ovom projektu zaista radi takav tim koji se i aktivno bavi biciklizmom.

Barbara Horvat pita kad se očekuje da će ovaj projekt biti gotov?

Direktor odgovara kako će svi vijećnici biti pravovremeno informirani o tijeku ovog projekta, a stvari će se moći vidjeti i na terenu. Stručni tim iz Istre je zajedno s TZ Županije nositelj ovog projekta i ništa nije prepušteno slučaju. Označavanje postojećih i gradnja novih biciklističkih staza je sljedeći korak, a nakon toga ide izrada brošura i web paralelno.

Nakon toga je uslijedila rasprava o načinu na koji se treba obilježiti, koje znakovlje, koje trase, koja nadmorska visina…i drugi prijedlozi.

Direktor je nazočne upoznao sa svim ostalim detaljima ovog projekta, i izvijestio kako je također prijavljena i gradnja staze Skradin-Vodosprema.

Ivica Skorić ističe još kako za rad direktora i Kate ne može naći nikakve zamjerke, ali da ima potrebu kao i uvijek naglasiti kako se preko 60 % sredstava koristi na plaće, ne želi reći da je to puno, nego samo da bi trebali iznaći način za još koje sredstvo- nisam za skidanje i ukidanje ničega, nego da se uključi i više mladi ljudi i u aktivnosti kroz dodatno zapošljavanje, istaknuo je.

Predsjednik je uputio pitanje ima li netko možda konkretan način kako povećati prihode?

Ivica Skorić kaže da misli da mogućnosti imamo, te da u ovom trenutku ne može iznaći točne načine kako, ali da se svakako na tome treba raditi i da stoji na raspolaganju.

Predsjednik je rekao kako je jasno na koji način se prihodi mogu povećati, dakle kroz boravišnu pristojbu i članarinu, i da se to u nekom razumnom roku može i očekivati, ali teško je danas ponuditi rješenje za to pitanje.

Ivica Skorić predlaže edukaciju s vlasnicima smještajnih kapaciteta, mogućnost stručnog vođenja s licenciranim vodičem kroz Skradin i kroz Nacionalni Park, neke mogućnosti provizija za to, te sredstva EU Fondova o kojima možemo razgovarati i kao gradonačelnik i predsjednik vatrogasnog društva, te u kojima možemo doći do nekih sredstava za neke putove koji su i pješački i biciklistički. Predložio je i na tu temu jedan sastanak.

Zdravko Pulić se interesira, koliko prihoda ostvarujemo od NP Krka obzirom da je jasno koliko novca oni daju drugima? Npr. Drnišu, Kistanjama…?

Direktor odgovara da ove godine NP Krka više neće sufinancirati dio manifestacija kroz proračun TZ-a jer je obvezan davati značajnija financijska sredstva Gradu Skradinu, odnosno postotak od prodaje ulaznica.

Zdravko Pulić pita možemo li ih ikako pritisnuti da dadu više? Smiješno je da na razini godine govorimo o 100.000,00 kuna koliko je Turistička zajednica zadnjih godina ostvarivala.

Predsjednik se uključio, TZ Skradin je ovih godina dobivala značajnija sredstva, to je ove godine prepolovljeno iz razloga što je Uredbom Vlade RH NP dužan jedinicama lokalne uprave i samouprave određena sredstava od prodanih karata i u tom smislu mi smo kao jedinica lokalne uprave i samouprave grad Skradin prošle godine u proračun dobili **1.700.000,00** kuna po toj osnovi. Potom je detaljno objasnio, nakon pitanja nekolicine vijećnika, kako se dijeli i po kojoj osnovi ukupan prihod od prodanih karata.

Nakon toga je uslijedila rasprava o prihvatljivim i neprihvatljivim aspektima spomenute Uredbe.

Potom je ponovo uslijedila rasprava na temu povećanja prihoda i smanjenja rashoda u kojoj je jasno od strane zaposlenika TZG Skradin ponovljena odredba iz Zakona o Turističkim zajednicama koji se odnose na izvore financiranja TZ-a.

Predsjednik je zaključio raspravu i prijedlog godišnjeg financijskog izvješća je jednoglasno usvojen.

Točka 3.

Predsjednik je dao riječ direktoru Ureda da uvodno izvijesti nazočne o Izvješću o radu direktora i turističkog ureda za 2016. godinu.

Damir Nakić je kazao da je Izvješće o radu zapravo izvješće o svemu što su zajednički odradili Vijeće TZ-a i direktor, te je posebno istaknuo organizaciju maškara, Uskrsnog doručka, kulturno zabavne manifestacije, Susret klapa…..

Direktor je potom podnio izvješće po stavkama kako je u prijedlogu i napravljeno.

Ivica Skorić se javio za riječ te kazao kako i ovdje ima potrebu reći, da uvijek isto naglašava, kako je potrebno i da treba smanjiti trošak ureda jer su veliki administrativni troškovi, potom se otvorila rasprava na temu turističkih vodiča za Skradin i daje prijedlog za projekt koji bi se nazvao Istraživanje i utvrđivanje povijesti i ponude grada Skradina s mogućnošću mladih koji bi tu našli zaposlenje u tome dijelu i kroz takav projekt potraživati sredstva, a Grad sufinancirati školovanje potrebnih kadrova.

Predsjednik je zaključio raspravu, nakon što su nazočni zaključili da su kroz prethodnu točku zapravo raspravili i pitanja u svezi izvješća, odnosno da su se spojile u raspravi, te nije bilo prijava za daljnju raspravu, a potom je glasovanjem prijedlog jednoglasno i usvojen.

Točka 4.

Predsjednik je dao uvodnu riječ direktoru.

Direktor ističe kako uvodno želi kazati da se vidi veliki napredak i kroz način sastanaka oko pripreme i realizacije najznačajnijih stavki Skradinskog kulturnog ljeta.

Donio sam i prijedlog Kulturnog ljeta koji može doživjeti i eventualne izmjene u odnosu na ovaj materijal, jer su u planu i neke manifestacije koje još nisu definirane, pa nisu ovdje navedene. U svakom slučaju bi želio da sastanci budu i češće nego 2 puta godišnje i očekujem kao što ste se danas uključivali, da se tako i uključite u plan kada ga budemo izrađivali tako da bude konkretno nešto vašeg u njemu…želja mi je da se i gradonačelnik još više uključi u rad TZ-a, ali i vi kao vijećnici, sa pravim i dobrim idejama, i nadam se jednom boljem razdoblju- dodaje Nakić

Predsjednik je otvorio raspravu.

Zdravko Pulić postavlja pitanje zašto se koncert Crvene jabuke u programu naziva mega koncert? Pitam to iz razloga šta će to biti na plakatu tako označeno, a šta je to Crvena Jabuka izdala u zadnjih 5 godina da bi bili mega popularni? I drugo pitanje je što je sa suradnjom s Brankom Paićem koji je prošle godine učinio puno, a sad se ne pojavljuje, je li suradnja pukla ili je nešto drugo posrijedi?

Direktor odgovara da nije bilo 40.000 kuna sredstava od NP Krka koje smo imali lane, te samim time nije bilo sredstava da se angažira Paić sa svojim izvođačima.

Predsjednik odgovara da je koncert Crvene Jabuke u sklopu organizacije programa Zvuci Krke, i mi smo na neki način od NP Krka iz tog programa tražili da taj koncert bude upravo u Skradinu.

Zdravko Pulić predlaže da se parking NP pretvori u ljetnu pozornicu, vanjsko kino uz male napore, jer u kino dvorani nema klime.

Predsjednik želi izvijestiti kako je razgovarao s projektanticom da nam izradi ponudu da se kino dvorana pretvori u jedan moderni multimedijalni centar koji se može koristit za razne namjene, te pokuša prijaviti za financiranje od strane Ministarstva kulture kroz investicijsku potporu.

Nakon toga su uslijedili razni prijedlozi za idejna rješenja uređenja kino dvorane.

Ivica Skorić želi istaknuti kako je potrebno ovakve programe raditi u jesen za slijedeću godinu, a Skradinsko kulturno ljeto treba pretvoriti u Skradinsku kulturnu godinu…dodati i crkvene manifestacije i druge u bližem okruženju, da bi se gostima ponudio program za cijelu godinu jer događanja imamo. Odraditi komunikacijski da gost klikom može vidjeti što mu se nudi. I na kraju s pozicije predsjednika Vatrogasnog društva želi naglasiti da i oni organiziraju neke manifestacije i događanja koja treba uključiti. I potreba je da se i gornji dio grada oživi kroz događanja.

Predsjednik naglašava kako se događanja trebaju nuditi kroz cijelu godinu, ali koncept Kulturnog ljeta mora ostati kao takav, kao turistički proizvod definiran datumima i programima.

Barbara Horvat predlaže da se organizacija maškara objedini, na način da se iz okolnih mjesta i Skradina posjećuju na određene datume ili kroz neku zajedničku centralnu povorku.

Darko Vidić moli da se povede računa o smeđoj signalizaciji u gradu koja je otpala, te stvara gostima problem u snalaženju i pronalaženju brodova koji voze za NP Krka.

Direktor je odgovorio da je upoznat i gradonačelnik i službe, te će oznake koje su nestale biti ponovo postavljene.

Marija Petrović želi pitati što je sa ovim pločama i reklamama, menijima po gradu kojih je po njenom mišljenju zaista previše i trebalo bi ih ukloniti i dozvoliti postavljanje po uzoru na neke druge gradove koji su to riješili na dobre načine.

Predsjednik odgovara da je sa konzervatorima dogovoreno da se od slijedeće godine uklanjaju postojeće, te da će se odlukom o komunalnom redu uvesti red i u tom dijelu, jednoobrazne reklame, poštujući struku.

Barbara Horvat želi ovom prilikom još istaknuti i pitati što se dešava sa parkinzima u gradu i, da se tako izrazi, iskakanjem pred goste i zaustavljanjem?

Predsjednik je odgovorio da je temeljem pritužbi od strane gostiju, turista uglavnom reagirao i pokušao u razgovoru dogovoriti s vlasnicima parkinga da se to riješi, jer ovakva praksa nije dobra, da se gostu daje lažna informacija da ako parkira na određenom parkingu ima besplatan ulaz u NP Krka, što apsolutno nije točno, čak je i ukazao na to da im se može i uskratiti sezonska suglasnost za obavljanje djelatnosti.

Vijeće završava s radom u 11.00 sati.

**Zapisničar: Predsjednik TZG Skradina**

**Katarina Šošić Antonijo Brajković**